Kindermoorde: Verdagtes in hofVier mans en ŉ ma sal Vrydag in verskillende howe in Gauteng verskyn in verband met die twee dubbele kindermoorde van die afgelope week. Brig. Neville Malila, woordvoerder van die polisie, sê vier mans wat vir ondervraging ingeneem is in verband met die moord op en verkragting van twee kleuters van Diepsloot in die noorde van Johannesburg, sal Vrydag in die Pretoria-landdroshof verskyn. Die lykies van Yonelisa (2) en haar niggie Zandile Mali (3) is Dinsdag in ŉ buitetoilet in Diepsloot gekry. Hulle is die naweek as vermis aangemeld. Intussen sal ŉ ma vandag in die Heidelberg-landdroshof verskyn nadat die liggame van haar twee dogtertjies, onderskeidelik een en drie jaar oud, Woensdag in ŉ oop stuk veld naby Zonkizizwe in Katlehong, oos van Johannesburg, gevind is. Die ma is saam met haar kinders in die veld gevind en is in ŉ ernstige toestand na ŉ hospitaal geneem. Die kinders was reeds dood. Die ma is Donderdag in hegtenis geneem nadat die polisie se voorlopige ondersoeke bevind het dat daar teenstrydige in haar weergawe van die gebeure was. Die kinders is vermoedelik vergiftig.